Regionsudvalgets udtalelse om "Forslag til Europa-Parlamentets og Rådets afgørelse om ændring af afgørelse nr. 508/2000/EF af 14. februar 2000 om indførelse af KULTUR 2000-programmet"

(2004/C 23/05)

REGIONSUDVALGET HAR -

under henvisning til Forslag til Europa-Parlamentets og Rådets afgørelse om ændring af afgørelse nr. 508/2000/EF af 14. februar 2000 om indførelse af KULTUR 2000-programmet [KOM(2003) 187 endelig - 2003/0076 (COD)],

under henvisning til Rådets beslutning af 5. maj 2003 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til sin formands beslutning af 23. maj 2003 om at henvise det forberedende arbejde til Underudvalget for Kultur og Uddannelse, og

under henvisning til forslag til Regionsudvalgets udtalelse (CdR 165/2003 rev.), som blev vedtaget den 11. juli 2003 af Underudvalget for Kultur og Uddannelse ª -

på sin 51. plenarforsamling, mødet den 9. oktober 2003, enstemmigt vedtaget følgende udtalelse.

1. Regionsudvalgets synspunkter

Regionsudvalget

1.1. bekræfter betydningen af kulturaktiviteter på europæisk plan og den politiske relevans af KULTUR 2000-programmets mål,

1.2. anerkender KULTUR 2000-programmets og de forudgående programmers (KALEIDOSCOPE, ARIANE og RAPHAEL) hidtidige bidrag til fremme af det kulturelle samarbejde mellem deltagerlandene,

1.3. fremhæver, at KULTUR 2000-programmet stadig kan forbedres, som det også fremgår af Kommissionens eget forslag om forlængelse af programmet. Regionsudvalget ønsker ikke blot at kommentere forslaget om at forlænge KULTUR 2000-programmet til 2006, men vil også gerne fremsætte forslag til programmets udformning i den nye programperiode,

1.4. mener, at sikring og fremme af kulturel og sproglig mangfoldighed er et grundlæggende princip i den europæiske integrationsproces og et af de vigtigste elementer i den europæiske identitet. Det program, der følger efter KULTUR 2000, må derfor omfatte enhver form for kulturel og sproglig mangfoldighed, hvad enten den manifesterer sig på lokalt, regionalt eller nationalt plan,

1.5. konstaterer, at kulturprogrammet kun repræsenterer ca. 5 % af de EF-midler, der er afsat til kultursektoren. Resten kommer fra andre programmer, herunder navnlig strukturfondene. Regionsudvalget opfordrer derfor kraftigt til, at der i enhver fremtidig forordning vedrørende strukturfondene efter 2006 må henvises til kulturen, og at det nuværende programs støtte til kultursektoren bør analyseres i midtvejsrevisionen af strukturfondene. Det fremgår af den nuværende forordning om Den Regionale Udviklingsfond, at fonden vil bidrage til finansieringen af "investeringer på kulturområdet, herunder beskyttelse af den kulturelle arv og naturarven",

1.6. gentager det vigtige punkt, som blev understreget i Rådets resolution af 5.-6. maj 2003, nemlig at der må gøres en ekstra indsats for at integrere kulturspørgsmål i andre politikområder for at sætte kulturen i centrum for den europæiske integration. Regionsudvalget håber på et tættere fremtidigt samarbejde fremtiden med andre programmer, f.eks. informations- og kommunikationsteknologi (IKT) eller uddannelse og ungdom,

Forlængelse af "KULTUR 2000"-programmet til 2006

Regionsudvalget

1.7. bifalder forslaget om at forlænge KULTUR 2000-programmet, som udløber den 31. december 2004, til 2006. Hermed bringes Kultur-programmet på linie med EU's aktuelle flerårige programperiode, som udløber den 31. december 2006,

1.8. er enig med Kommissionen i, at der er behov for stabilitet i en periode, der er kendetegnet ved store forandringer (tiltrædelsen af de ti nye medlemsstater, regeringskonferencen, valget til Europa-Parlamentet og udpegelsen af en ny Kommission), og at det er vigtigt at undgå en afbrydelse af EU's traktatfæstede indsats på det kulturpolitiske område,

1.9. er enig med Kommissionens forslag om, at programmet stort set forbliver uændret i perioden 2005-2006. Det er rigtigt, at det ikke er et godt tidspunkt at foreslå større reformer, da resultaterne af midtvejsrapporten endnu ikke foreligger og der foregår en offentlig høring, men Regionsudvalget håber, at Kommissionen snarest vil tage skridt til at forenkle de administrative og finansielle procedurer, der er forbundet med KULTUR 2000,

1.10. kan godkende Kommissionens forslag om, at det samlede budget for det forlængede KULTUR 2000-program bør være 236,5 mio. EUR. Dette ligger på linje med den hidtidige støtte og tager et vist hensyn til EU's udvidelse. Eftersom resultaterne af midtvejsevalueringen endnu ikke foreligger, er det desuden vanskeligt at foretage en nøjagtig vurdering af, i hvor høj grad programmet har opfyldt målsætningerne, og argumentere for et øget budget for 2005-6,

1.11. mener, at det samlede budget for KULTUR 2000-programmet er helt utilstrækkeligt, selv om det af ovennævnte årsager er nødvendigt at indtage en pragmatisk holdning til finansieringen af programmet i 2005-6. Regionsudvalget opfordrer derfor til et mere realistisk budget i næste programperiode i anerkendelse af kulturens betydning i det europæiske projekt og i lyset af, at kulturen danner basis for den dialog, der foregår i samfundet,

Et nyt fællesskabsrammeprogram til fremme af kulturen

Regionsudvalget

1.12. vil også gerne benytte lejligheden til at fremsætte nogle forslag vedrørende udformningen af det fremtidige fællesskabsrammeprogram til fremme af kulturen,

1.13. hilser med tilfredshed Kommissionens beslutning om at iværksætte en offentlig høring om udformningen af det program, der skal følge efter KULTUR 2000. Regionsudvalget mener, at programmet hidtil har ydet et værdifuldt bidrag til fremme af øget samarbejde og udveksling mellem kulturelle aktører, men det er nødvendigt med betydelige ændringer af programmet hvad angår indhold, forvaltning, finansiering, informationsformidling og projektudvælgelse, hvis det skal være et brugbart værktøj til effektive kulturelle aktioner på europæisk plan,

1.14. fastholder, at det nye program først og fremmest bør sætte fokus på europæiske kulturelle mål: udvikling af kvalitet, ekspertise, originalitet og nye udfordringer, hvilket bidrager til fremme af den interkulturelle dialog. Programmet bør henvende sig direkte til de kulturelle aktører, kunstnere, kreatører og i sidste ende naturligvis borgerne. Det nye program bør f.eks. gøre det muligt for professionelle kunstnere at udvikle nye færdigheder,

1.15. ser gerne, at det nye program fortsat lægger vægt på kulturens socioøkonomiske fordele, navnlig i form af økonomisk udvikling, social integration, sundhed etc., og at det fremhæver betydningen af lige adgang til kultur. KULTUR 2000 og det efterfølgende program må undersøge, hvordan alle kan få lejlighed til og tilskyndes til at opleve kulturbegivenheder af den højest mulige kvalitet. Et aktivt kulturliv med en lang række forskellige kulturfaciliteter gør hele regionen mere attraktiv. Kultur spiller en central rolle for den territoriale samhørighed i Europa. Den skaber en betydelig merværdi og udøver en multiplikatoreffekt på regionale og lokale udviklingsprojekter,

1.16. gør opmærksom på, at mange regionale og lokale myndigheder har ansvaret for det kulturelle område og spiller en nøglerolle, når det gælder fremme af lokalsamfundets kultur og fejring af kulturelle begivenheder, navnlig ved at gennemføre lokale projekter, afholde festivaler, værne om kunstværker og bevare den kulturelle arv. Det fremtidige program bør fremme deltagelsen af regionale og lokale myndigheder, som arbejder i partnerskab med kulturlivets aktører,

1.17. anser det for meget vigtigt, at det nye program fremmer ægte innovation og risikotagning og ikke blot giver udtryk for at støtte disse mål. Innovation er imidlertid et relativt begreb, som afhænger af den regionale og lokale kontekst,

1.18. mener, at det program, der følger efter KULTUR 2000, ikke kun bør åbne mulighed for, men også fremme integrerede projekter, der går på tværs af forskellige kunstformer. Dette var tilsyneladende hensigten med at udvikle et enkelt rammeprogram på basis af tre helt forskellige programmer, men i virkeligheden har det været vanskeligt for projektarrangører at fremlægge projekter, som dækker to eller flere kunstformer, hvilket afspejler virkeligheden i det moderne kulturliv. Opstilling af sektorielle eller tematiske prioriteter begrænser den kunstneriske frihed og betyder i sidste ende, at projekterne bliver mindre spændende og mindre udfordrende,

1.19. anbefaler, at programmet ikke foreskriver, hvilke kunstformer der er støtteberettigede, og hvilke der ikke er det. Det bør anskue kunst og kultur ud fra en bred synsvinkel. Aktiviteter i lokalsamfundet og filmproduktion bør f.eks. være omfattet. Disse er udmærkede midler til opnåelse af kulturel udveksling, samarbejde og engagement. Programmet bør navnlig sætte fokus på kunstnere, som ved hjælp af den seneste teknologiske udvikling søger at finde nye medieformer,

1.20. konstaterer med tilfredshed villigheden i KULTUR 2000-programmet til at fremme litteratur på mindre udbredte sprog og håber, at det efterfølgende program vil sikre, at mindre udbredte regionale sprog og mindretalssprog bliver integreret fuldt ud i det nye program,

1.21. anbefaler, at det efterfølgende program fremmer initiativer iværksat af organisationer på lokalt og regionalt plan, som det er tilfældet i øjeblikket, frem for storstilede projekter. Dette ville give lokale og regionale myndigheder mulighed for at deltage fuldt ud i programmet som projektarrangører eller som partnere, da de ofte er en af de vigtigste samfinansieringskilder for kulturelle aktører. Regionsudvalget er enig i, at EU's kulturelle foranstaltninger bør fremme bæredygtigt samarbejde med multiplikatoreffekt, og mener at mindre, lokale projekter ofte lægger grunden til langvarige partnerskaber, som skaber en vigtig merværdi for EU's kulturelle tiltag,

1.22. opfordrer til aktiviteter på lokalt og regionalt plan, som vil give flere mulighed for at deltage i programmet. Dette er en af målsætningerne i det nuværende program og bør bibeholdes som målsætning i fremtiden. Regionsudvalget mener, at lokale og regionale organisationer i kraft af at være tættest på borgerne er i stand til sikre mere aktiv deltagelse i kulturelle aktiviteter i form af kontakter med kunstnere, frivillige organisationer, uddannelsesinstitutioner og befolkningen i almindelighed, og at de mere effektivt vil kunne trænge igennem til "dårligt stillede" grupper. De har derfor de bedste forudsætninger for at sikre bredest mulig adgang til kulturelle aktiviteter og optimal udnyttelse af de muligheder, der foreligger. I den forbindelse er Regionsudvalget betænkelig ved Kommissionens idé, som kommer til udtryk i den offentlige høring "Planlægning af det fremtidige program for kultursamarbejde i Den Europæiske Union efter 2006", om oprettelse af "europæiske samarbejdsplatforme" ... til fremme af bæredygtigt samarbejde med multiplikatoreffekt, og mener, at definitionen på "europæiske platforme" kan være tvetydig og uklar og resultere i, at den frie skabertrang på det kulturelle område undertrykkes, og foreslår derfor at udelade eller i det mindste specificere definitionen nærmere,

1.23. mener, at Kommissionen bør opstille prioriteter for programmet, som ikke bør være sektorielle eller tematiske, men være baseret på en række programmål, herunder f.eks. en tværkulturel dialog inden for Europa, som tager hensyn til mindretal, mobilitet for kunstnere og kunstværker, innovation, fremme af kulturarven og en kulturel dialog med tredjelande samt fremme af lokalt forankrede kulturelle aktiviteter,

1.24. bifalder det forslag, Kommissionen fremfører i den offentlige høring, om at musik- og forlagsindustrien bør være omfattet af Fællesskabets indsats,

1.25. pointerer, at dialogen mellem borgerne nu er vigtigere end nogensinde. Regionsudvalget opfordrer Kommissionen til at gøre det nemmere for tredjelande at deltage, navnlig vores nærmeste naboer i Middelhavsområdet samt stabilitetspagtlandene. Kommissionen bør endvidere med det program, der følger efter KULTUR 2000, øge mulighederne for alle europæere, også borgere af ikke-europæisk oprindelse, for at udvikle deres oprindelige kulturelle traditioner og bør tilskynde til en bredere udforskning og forståelse af alle kulturelle traditioner, både europæiske og ikke-europæiske,

Forvaltning og finansiering

Regionsudvalget

1.26. er enig i den betragtning, som Kommissionen fremfører i sit forslag til afgørelse om at forlænge KULTUR 2000-programmet, at gennemførelsen af det fremtidige program for kulturelt samarbejde efter 2006 som grundprincip skal "forløbe så enkelt og let som muligt". Programmets gennemførelse har hidtil været vanskeliggjort af unødigt bureaukrati, strenge finansielle krav og betydelige administrative hindringer, som virker demotiverende for de innovative eller banebrydende projektinitiativer, som Kommissionen efter eget udsagn søger at fremme,

1.27. anbefaler, at selve ansøgningsproceduren også forenkles, da de nuværende komplicerede procedurer går ud over mindre aktører, f.eks. små forlagsvirksomheder, som ikke har råd til at ansætte projektforvaltere. Endvidere må ansøgningsskemaet ændres så det bedre kan anvendes af f.eks. moderne kunstforeninger. Produktionsomkostninger "passer" ikke ind i nogen af rubrikkerne i det nuværende ansøgningsskema,

1.28. mener, at antallet af partnere i det eksisterende program (tre for et etårigt og fem for et flerårigt program) er arbitrært valgt. Projekterne bør bedømmes på grundlag af deres reelle værdi, og bilaterale projekter bør godkendes, hvis projekterne i sig selv er af høj kvalitet,

1.29. anerkender, at der er et reelt behov for hurtigere adgang til finansiering. Tværnationalt projektarbejde er pr. definition dyrt, og kunstforeninger mangler næsten altid penge. De har kun få eller slet ingen reserver og har derfor behov for hurtig adgang til finansiering, når deres projekt er blevet udvalgt. Adgangen til finansiel EF-støtte til godkendte projekter har hidtil været langsom. Nogle organisationer har været på randen af konkurs, fordi EF-midlerne ankom sent, og fordi der i mellemtiden var påløbet bankomkostninger. En mere fleksibel holdning til finansiering i form af naturalier ville også være gavnlig,

1.30. opfordrer til, at der rettes øget opmærksomhed mod det forhold, at nogle kulturelle aktører er bedre i stand end andre til at finde samfinansieringskilder. Aktører i tiltrædelseslandene har ofte særlige vanskeligheder, og der er mange eksempler på, at de af samme grund har måttet opgive at deltage i et program. Der er klart et behov for en mere fleksibel fremgangsmåde. Den samfinansieringsandel, som deltagende kulturelle aktører fra tiltrædelseslandene skal præstere, kunne f.eks. reduceres fra de nuværende 5 % til 2,5 % indtil slutningen af programperioden 2007-2013,

1.31. anerkender, at det nuværende loft over de samlede udgifter (EF + samfinansiering) for et- og flerårige projekter ikke fungerer og bør revideres i fremtiden. Det må sikres, at administrationsudgifter ikke udgør for stor en del af projektudgifterne. Efter Regionsudvalgets mening bør denne andel højst være 20 %,

1.32. beklager, at indkaldelserne af forslag forelå så sent, og opfordrer til, at der gøres en større indsats for at få gjort en ende på de administrative forsinkelser, der har plaget gennemførelsen af programmet. Dette ville sikre, at aktørerne kunne starte deres projekter i begyndelsen af året, og ikke når de er nået halvvejs igennem året. Det ville også gøre det lettere at deltage i programmet, navnlig for mindre aktører, der opererer på lokalt og regionalt plan. Det er ofte her, der gives incitamenter til de mest innovative projekter,

1.33. understreger, at proportionalitet må være et ledende princip fremover. Forhandlings- og beslutningsprocessen er i øjeblikket alt for langsommelig i forhold til størrelsen af de budgetter, der er tale om, og der er god grund til at indføre strenge begrænsninger, f.eks. to måneder for projektvurdering og endelig afvisning eller godkendelse.

Informationsformidling

Regionsudvalget

1.34. er betænkelig ved den grad af tilfældighed, som præger informationsformidlingen. Modtagelse af information er lidt af et lotteri på grund den varierende service, der ydes af de deltagende kulturkontaktpunkter i medlemsstaterne. Et forvaltningsorgan, som foreslået af Kommissionen, kunne være nyttigt i denne forbindelse, hvis det udformes med henblik på de særlige forhold, der gør sig gældende i den pågældende sektor,

1.35. understreger behovet for større gennemsigtighed og åbenhed i formidlingen af oplysninger om særlige kulturarrangementer (aktion 3) med en europæisk eller international dimension, da disses rolle i programmet har været noget uklar,

1.36. mener, at de nationale kulturkontaktpunkter spiller en værdifuld rolle i formidlingen af oplysninger om programmet til lokale og regionale aktører, og glæder sig navnlig over, at nogle kontaktpunkter har regionale kontorer, som bringer denne service tættere på de potentielle projektarrangører ude i lokalområderne. Kontaktpunkternes kommentarer til KULTUR 2000-forslag og styring af forventninger spiller også en værdifuld rolle, som der må holdes fast ved,

1.37. opfordrer alle lokale og regionale myndigheder til at udarbejde rapporter om de fordele, der kan opnås ved at øge den finansielle og administrative støtte til kulturaktiviteter i deres område med en nærmere aftalt procentdel om året.

Projektudvælgelse

Regionsudvalget

1.38. opfordrer til, at projektudvælgelsesmetoden forbedres og gøres mere konsekvent i det næste rammeprogram for kulturelt samarbejde. Hvis programmets troværdighed skal bevares, er det afgørende, at jurymedlemmerne er specialister inden for deres område,

1.39. anbefaler, at udvælgelsen udelukkende baseres på juryens evaluering af projektets indhold og kunstneriske værdi.

2. Regionsudvalgets anbefalinger

Regionsudvalget

2.1. konstaterer med tilfredshed, at Kommissionen agter at iværksætte forberedende aktioner i 2005-2006, som skal danne grundlag for et forbedret program, der skal følge efter KULTUR 2000. Kommissionen bør benytte lejligheden til at afprøve eksperimentelle og innovative idéer og iværksætte aktioner inden for musiksektoren, som der hidtil ikke har været taget specifikt hensyn til i fællesskabsindsatsen,

2.2. bifalder forslaget om at forlænge KULTUR 2000-programmet, der udløber den 31. december 2004, til 2006

2.3. er enig i det budget for 2005-2006, som Kommissionen har foreslået, men mener, at det samlede budget for det næste kulturprogram (2007-2013) bør forhøjes med henblik på at gøre programmet til et brugbart værktøj til effektive aktioner på kulturområdet,

2.4. mener, at det program, der følger efter KULTUR 2000, bør sætte fokus på lokale og regionale aktiviteter frem for storstilede aktioner for hermed at åbne mulighed for bredere deltagelse,

2.5. opfordrer Kommissionen til at sikre, at regionale sprog og mindretalssprog integreres i mainstreamingprogrammer såsom KULTUR 2000 og det efterfølgende program i overensstemmelse med ånden i EU's kommende sprogstrategi og handlingsplan,

2.6. mener, at de fremtidige kultursamarbejdsprogrammer ikke kun bør åbne mulighed for tværfaglige projekter, men aktivt fremme sådanne projekter,

2.7. opfordrer Kommissionen til at forenkle sine administrative procedurer i overensstemmelse med proportionalitetsprincippet,

2.8. anmoder Kommissionen om i fremtiden at sikre, at arrangører af udvalgte projekter modtager EF-midler hurtigt, og at der ikke opstår unødige forsinkelser, som kan have katastrofale følger for mindre aktører,

2.9. opfordrer til, at projektudvælgelsesproceduren forbedres, at jurymedlemmerne udvælges på grundlag af deres ekspertise inden for de pågældende områder, og at projekter udelukkende udvælges på basis af deres kunstneriske værdi.

Bruxelles, den 9. oktober 2003.

Albert Bore

Formand for

Regionsudvalget